**Informatīvais ziņojums par VAS „Latvijas Pasts” dividendēs izmaksājamo peļņas daļu**

Informatīvais ziņojums sagatavots, lai Ministru kabinets pēc Satiksmes ministrijas kā VAS „Latvijas Pasts” 100 procentu kapitāla daļu turētāja priekšlikuma izskatītu jautājumu par VAS “Latvijas Pasts” 2014. pārskata gada dividenžu iemaksas Valsts kasē termiņa pagarināšanu.

Ministru kabineta 2009.gada 15.decembra noteikumu Nr.1471 „Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” 4.2 punkts paredz, ka kapitālsabiedrībām, kurās visas kapitāla daļas tieši pieder valstij minimālo dividendēs izmaksājamo peļņas daļu 2015.gadā (par 2014.gada pārskata gadu) nosaka un aprēķina 90 procentu apmērā no attiecīgās kapitālsabiedrības tīrās peļņas.

VAS „Latvijas Pasts” 2014.gada tīrā peļņa ir 1 714 370 EUR. 90 procenti no VAS „Latvijas Pasts” tīrās peļņas par 2014.gadu ir 1 542 933 EUR.

Pamatojoties uz Publiskas personas kapitāla daļu un kapitālsabiedrību pārvaldības likuma 94.panta pirmās daļas 2.punktu un Ministru kabineta 2009.gada 15.decembra noteikumu Nr.1471 „Kārtība, kādā tiek noteikta un ieskaitīta valsts budžetā izmaksājamā pelņas daļa par valsts kapitāla izmantošanu” 4.2 punktu un 10.punktu, 2015.gada 14. septembra VAS “Latvijas Pasts” akcionāru sapulcē tika nolemts sadalīt VAS „Latvijas Pasts” 2014.gada peļņu šādi:

- 90 % no peļņas jeb 1 542 933 EUR ieskaitīt valsts budžetā par valsts kapitāla izmantošanu;

- 10 % no peļņas jeb 171 437 EUR novirzīt to VAS “Latvijas Pasts” zaudējumu segšanai, kuri radušies iepriekšējos gados, lai sabiedrības interesēs nodrošinātu universālā pasta pakalpojumu saistību izpildi.

Saskaņā ar Ministru kabineta 2009.gada 15.decembra noteikumu Nr.1471 „Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” 8.punktu valsta kapitāla daļu turētājs nodrošina, ka valsts kapitālsabiedrības dividendes iemaksā Valsts kasē norādītajā kontā 10 dienu laikā pēc lēmuma pieņemšanas par kapitālsabiedrības peļņas sadali un dividenžu apstiprināšanu.

VAS „Latvijas Pasts” pastāv šķēršļi ieskaitīt valsts budžetā izmaksājamo peļņas daļu par valsts kapitāla izmantošanu līdz 2015.gada 24.septembrim, jo:

* nav saņemta pilnā apmērā kompensācija no valsts budžeta par zaudējumiem, kas VAS “Latvijas Pasts” rodas sniedzot abonēto preses izdevumu piegādes pakalpojumus 2014.gadā, 658 631,70 EUR;
* nav saņemta kompensācija no valsts budžeta par zaudējumiem, kas VAS “Latvijas Pasts” radās sniedzot abonēto preses izdevumu piegādes pakalpojumus 2015.gada pirmajā pusgadā, kuru apmērs balstoties uz operatīvajiem datiem ir 2 398 489 EUR.

Kopējais kompensācijas apmērs, kas nav saņemts no valsts budžeta par zaudējumiem, kas VAS “Latvijas Pasts” rodas sniedzot abonēto preses izdevumu piegādes pakalpojumus, šobrīd sastāda 3 057 120,70 EUR.

 Satiksmes ministrija, pamatojoties uz Ministru kabineta 2009.gada 15.decembra noteikumu Nr.1471 “Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” 10.punktu, ir sagatavojusi Ministru kabineta protokollēmuma projektu par VAS „Latvijas Pasts” dividenžu iemaksas termiņa valsts budžetā pagarināšanu līdz 2015.gada 20.decembrim.

Satiksmes ministrs A.Matīss

Vīza:

Valsts sekretārs K.Ozoliņš

24.09.2015. 11:00

443

Strauta 67028349

Inga.Strauta@sam.gov.lv